תָּנוּ רַבָּנָן פַּעַם אַחַת גָּזְרָה מַלְכוּת יָוָן הָרְשָׁעָה שֶׁלֹּא יַעַסְקוּ יִשְׂרָאֵל בַּתּוֹרָה. בָּא פָּפוֹס בֶּן יְהוּדָה וּמְצָאוֹ לְרַבִּי עֲקִיבָא שֶׁהָיָה מַקְהִיל קְהִלּוֹת בָּרַבִּים וְעוֹסֵק בַּתּוֹרָה. אָמַר לוֹ. עֲקִיבָא אִי אַתָּה מִתְיָרֵא מִפְּנֵי אֻמָּה זוֹ. אָמַר לוֹ אֶמְשׁוֹל לְךָ מָשָׁל לְמָה הַדָּבָר דּוֹמֶה לְשׁוּעָל שֶׁהָיָה מְהַלֵּךְ עַל שְׂפַת הַנָּהָר וְרָאָה דָגִים שֶׁהָיוּ רָצִים לְכַאן וּלְכַאן. אָמַר לָהֶם מִפְּנֵי מַה אַתֶּם רָצִים. אָמְרוּ לוֹ. מִפְּנֵי הָרְשָׁתוֹת שֶׁמְּבִיאִים עָלֵינוּ בְּנֵי אָדָם. אָמַר לָהֶם רְצוֹנְכֶם שֶׁתַּעֲלוּ לַיַּבָּשָׁה וְנָדוּר אֲנִי וְאַתֶּם כְּשֵׁם שֶׁדָּרוּ אֲבוֹתַי עִם אֲבוֹתֵיכֶם. אָמְרוּ לוֹ אַתָּה הוּא שֶׁאוֹמְרִים עָלֶיךָ פִּקֵחַ שֶׁבְּחַיּוֹת לֹא פִקִּחַ אַתָּה אֶלָּא טִפֵּשׁ אַתָּה. וּמַה בִּמְקוֹם חַיּוּתֵנוּ אָנוּ מִתְיָרְאִין. בִּמְקוֹם מִיתָתֵנוּ עַל אַחַת כַּמָּה וְכַמָּה. אַף אָנוּ בִּזְמַן שֶׁאָנוּ עוֹסְקִין בַּתּוֹרָה דִּכְתִיב בָּהּ כִּי הוּא חָיְיִךָ וְאֹרֶךְ יָמֶיךָ כַּךְ אָנוּ מִתְיָרְאִין. כְּשֶׁאָנוּ פוֹסְקִין מִדִּבְרֵי תוֹרָה. עַל אַחַת כַּמָּה וְכַמָּה. לֹא הָיוּ יָמִים מוּעָטִים עַד שֶׁתָּפְשׂוּ לְרַבִּי עֲקִיבָא וְחָבְשׁוּהוּ בְּבֵית הָאֲסוּרִים וְתָפְשׂוּ לְפָפוֹס בֶּן יְהוּדָה וְחָבְשׁוּהוּ אֶצְלוֹ. אָמַר לוֹ. פָּפוֹס מִי הֶבִיאֲךָ לְכַאן. אָמַר לוֹ אַשְׁרֶיךָ רַבִּי עֲקִיבָא שֶׁנִּתְפַּשְׂתָּ עַל דִּבְרֵי תוֹרָה וְאוֹי לוֹ לְפָפוֹס שֶׁנִּתְפַּשׂ עַל דְּבָרִים בְּטֵלִים. אָמְרוּ. בְּשָׁעָה שֶׁהוֹצִיאוּ לְרַבִּי עֲקִיבָא לַהֲרִיגָה זְמַן קְרִיאַת שְׁמַע הָיָה. וְהָיוּ סוֹרְקִין אֶת בְּשָׂרוֹ בְּמַסְרְקוֹת שֶׁל בַּרְזֶל וְהָיָה מְקַבֵּל עָלָיו עֹל מַלְכוּת שָׁמַיִם בְּאַהֲבָה. אָמְרוּ לוֹ תַלְמִידָיו. רַבֵּינוּ עַד כַּאן. אָמַר לָהֶם כָּל יָמַי הָיִיתִי מִצְטָעֵר עַל פָּסוּק זֶה וּבְכָל נַפְשְׁךָ אֲפִילוּ הוּא נוֹטֵל אֶת נַפְשְׁךָ. אָמַרְתִּי מָתַי יָבֹא לְיָדִי וַאֲקַיְּמֶנּוּ. וְעַכְשָׁו שֶׁבָּא לְיָדִי לֹא אֲקַיְּמֶנּוּ. הָיָה מַאֲרִיךְ בְּאֶחָד עַד שֶׁיָּצְתָה נִשְׁמָתוֹ בְּאֶחָד. יָצְתָה בַּת קוֹל מִן הַשָּׁמַיִם וְאָמְרָה. אַשְׁרֶיךָ רַבִּי עֲקִיבָא שֶׁיָצְתָה נִשְׁמָתְךָ בְּאֶחָד. אָמְרוּ מַלְאֲכֵי הַשָּׁרֵת לִפְנֵי הַקָּדוֹשׁ בָּרוּךְ הוּא. רִבּוֹנוֹ שֶׁל עוֹלָם זוֹ תוֹרָה וְזוֹ שְׂכָרָהּ. מִמְתִים יָדְךָ יְהֹוָה מִמְתִים מֵחֶלֶד. אָמַר לָהֶם חֶלְקָם בַּחַיִּים. יָצְתָה בַּת קוֹל וְאָמְרָה אַשְׁרֶיךָ רַבִּי עֲקִיבָא שָׁאַתָּה מְזֻמָּן לְחַיִּיִ הָעוֹלָם הַבָּא: 